11 mart kuni O‘zbekistonda sodir bo‘lgan eng muhim xabarlar dayjesti

Shavkat Mirziyoyev Cotton Campaign o‘zbek paxtasiga boykotni bekor qilganiga munosabat bildirdi. «Bu ham biz uchun juda katta imkoniyat, yangi bozorlar degani», — deya ta’kidladi u. Shu bois, tayyor mahsulot ishlab chiqarib, chetga sotuvchi korxonalarga eksportyorlarning imtiyozlari berilishi, dastgohlari uchun bojxona boji undirilmasligi ma’lum qilindi.
O‘zbekiston hukumati Cotton Campaign koalitsiyasining o‘zbek paxtasiga boykotni bekor qilish qarorini olqishladi. Prezident matbuot kotibi bu boradagi islohotlar ortga qaytmasligi va bundan buyon ham qat’iy davom etishini ta’kidladi, Senat raisi esa buni «tarixiy voqea» deb atadi.
Prezident juma kungi videoselektor yig‘ilishida dunyoqarashini o‘zgartirmagani, hozirgi vaziyatdan xulosa chiqarmayotgani uchun Farmatsevtika agentligi direktori Sardor Kariyevga «hayfsan» berdi. Uning ikki o‘rinbosari Dilshod Akbarov va Alisher Temirov esa ishdan bo‘shatilishi aytildi. Bundan tashqari, «O‘zbekiston temir yo‘llari» raisi v.b. Xusnutdin Xasilov ham «hayfsan» oldi.
O‘zbekistonda to‘liq quvvat bilan ishlamayotgan davlat MTMlariga bolalarni 2 yoshdan qabul qilishga ruxsat berildi. Bunda tarbiyalanuvchilar pullik xizmat ko‘rsatish shaklida qabul qilinadi.
Poyxaxtning Abdulla Qodiriy nomidagi bog‘i dushanbadan rekonstruksiya uchun yopildi. Bu yerda sug‘orish tizimi va piyodalar yo‘laklari yangilanadi, o‘rindiqlar, chiqindi qutilari, chiroqlar va mashg‘ulotlar uchun maydonlar o‘rnatiladi, shuningdek, yashil maydonlar maydoni kengaytiriladi. Bog‘ning yoz boshida ochilishi kutilmoqda.
Ukrainani tark etgan 98 nafar O‘zbekiston fuqarosi Buxarest (Ruminiya) aeroporti orqali Moldovadan evakuatsiya qilindi. Yana bir reys 11 mart kuni Polshadan amalga oshirilishi rejalashtirilgan. U yerda 200 dan ortiq o‘zbekistonliklar qolmoqda.
Turkiyaning Odaş Enerji CA kompaniyasi tomonidan Xorazm viloyatida qurilgan yangi IES O‘zbekiston yagona elektr tarmog‘iga quvvat berishni boshladi. 105 mln dollarlik to‘g‘ridan-to‘g‘ri investitsiya hisobiga bunyod etilgan IES yiliga 1,4 mlrd kVt-soat elektr energiyasi ishlab chiqarish quvvatiga ega.
O‘zbekiston va Rossiya bosh vazirlari o‘rinbosarlari sayyohlar oqimini ko‘paytirish bo‘yicha chora-tadbirlar rejasini imzoladilar. U 20 ta tadbir, jumladan, Rossiya va O‘zbekiston turizm yilini o‘tkazish va «Buyuk ipak yo‘li» transchegaraviy sayyohlik yo‘nalishini ishga tushirishni o‘z ichiga oladi.
«Rosaviatsiya» ikki yil avval O‘zbekiston va yana yettita davlatga parvozlar uchun koronavirus tarqalishining oldini olish maqsadida kiritilgan cheklovlarni bekor qildi.
Payshanba kuni O‘zbekistonda koronavirusga chalinganlar soni ortdi (70 kishi). Bir kun avval bor-yo‘g‘i 14 kishi virus yuqtirgani ma’lum bo‘lgan edi.
Xorazm viloyatida 2002−2004 yillarda tug‘ilgan to‘rt nafar shaxs Suriyadagi terroristik tashkilotlar a’zolari bilan aloqaga kirishib, ular safiga borib qo‘shilishni rejalashtirganlikda gumonlanmoqda.
Samarqand shahri va Pastdarg‘om tumanida o‘zaro kelishmovchiliklarni «razborka» yo‘li bilan hal qilmoqchi bo‘lgan shahslar qo‘lga olindi. Ushbu guruhlarga rahbarlik qilgan va faol ishtirok etgan shaxslarga 15 sutka ma’muriy qamoq jazosi tayinlandi.
Navoiy viloyatining Navbahor tumanida 250 gramm «Radiy» radioaktiv moddasini noqonuniy ravishda sotishga uringan ikki kishi ushlandi.
Xorijdagi nufuzli OTMda o‘qiyotgan va yetakchi kompaniyalarda ishlayotgan yosh vatandoshlarga vazirlik, idora va tashkilotlarda ishlash uchun sharoitlar yaratiladi. Jumladan, ularga xizmat uylari beriladi, kamida 2 yil ishlaganlarga uy-joy uchun ipoteka kreditining dastlabki badali va foizlarining bir qismini qoplashga subsidiya ajratiladi. 1 iyungacha esa «Yosh vatandoshlar reyestri» ishga tushiriladi.
2021 yilda korrupsiyaga oid jinoyatlar oqibatida davlat va jamiyat manfaatlariga 1,2 trln so‘m zarar yetkazilgan. Hokimliklarning budjetdan orttirilgan mablag‘larni ochiqlash majburiyati joriy qilingach, avtomobil sotib olish yoki hokimiyatni ta’mirlash keskin kamaygan, dedi Antikorrupsiya agentligi rahbari. Akmal Burxonov bu amaliyot hokimlik budjetining ko‘proq ijtimoiy-infratuzilmaga yo‘naltirilayotganiga sababchi bo‘lganligini ta’kidladi.
O‘zbekistonda kelasi haftaning birinchi yarmida vaqti-vaqti bilan yog‘ingarchilik bo‘ladigan beqaror ob-havo davom etadi. Bunday ob-havo atmosferada juda faol janubiy frontal zonalar mavjudligi hisobiga, respublika hududiga doimiy ravishda nam bulutli massivlar kirib kelishi bilan bog‘liq, deya tushintiradi O‘zgidromet.